News Update: จีนสั่งบริษัทเกม ห้ามเน้นกำไรสูงสุด แก้ปัญหาเด็กติดเกม Tencent และ Netease ยอมแต่โดยดี หุ้นร่วง - FINNOMENA
หน่วยงานกำกับดูแลจีนเรียกพบบริษัทเกมซึ่งรวมถึง Tencent และ Netease เพื่อหารือแนวทางปฏิบัติเพิ่มเติม และความจำเป็นที่ต้องลดผลกำไรลง เป็นผลให้ราคาหุ้นธุรกิจเกมปรับตัวลดลง
9 ก.ย. 2564

หน่วยงานกำกับดูแลจีนเรียกพบบริษัทเกมซึ่งรวมถึง Tencent และ Netease เพื่อหารือแนวทางปฏิบัติเพิ่มเติม และความจำเป็นที่ต้องลดผลกำไรลง เป็นผลให้ราคาหุ้นธุรกิจเกมปรับตัวลดลง
สื่อทางการจีนรายงานว่า หลายหน่วยงานที่เกี่ยวข้องได้ร่วมประชุมเพื่อยกระดับการกำกับดูแล และเริ่มตรวจสอบพฤติกรรมที่ผิดกฎหมาย สอดคล้องกับเมื่อสัปดาห์ก่อน ที่รัฐบาลจีนออกข้อบังคับใหม่ให้จำกัดเวลาเล่นเกมสำหรับเด็กอยู่ที่เพียง 3 ชั่วโมง/สัปดาห์
หน่วยงานกำกับดูแลต้องการให้บริษัทเกมทำตามกฎระเบียบใหม่ และยุติการมุ่งเน้นผลกำไร เพื่อป้องกันไม่ให้เยาวชนติดเกม พร้อมแนะให้ลบเนื้อหาที่อนาจารหรือรุนแรง รวมถึงหลีกเลี่ยงเนื้อหาที่ไม่เป็นประโยชน์ต่อเยาวชน เช่น การบูชาเงิน หรือ เนื้อหาที่ผู้ชายแสดงออกคล้ายผู้หญิง
ทางการจีนสั่งให้ธุรกิจและแพลตฟอร์มต่างๆ ตรวจสอบเนื้อหาในเกมอย่างเข้มงวด และต่อต้านการแข่งขันที่ไม่เป็นธรรมเพื่อป้องกันการกระจุกตัวหรือผูกขาดในอุตสาหกรรมเกม
เป็นผลให้ธุรกิจเกมที่จดทะเบียนในตลาดหุ้นสหรัฐฯ ปรับตัวลดลง โดย Netease ลดลง 5.2% และ Bilibili ลดลง 5.9% ดัชนี Nasdaq Golden Dragon China ปรับตัวลง 3.3% ในขณะที่ราคาหุ้น Tencent ที่จดทะเบียนในตลาดหุ้นฮ่องกง ปรับตัวลง 4%
Tencent กล่าวในแถลงการณ์ว่า บริษัทพร้อมให้ความสำคัญต่อสุขภาพกายและใจของเยาวชน โดยจะทำงานอย่างหนักเพื่อให้สอดคล้องกับกฎระเบียบทั้งหมดที่เกี่ยวข้องกับการควบคุมเนื้อหาและการเสพติดเกมของเยาวชน
อ้างอิง: https://www.bloomberg.com/news/articles/2021-09-08/china-tells-tencent-netease-of-need-for-tighter-games-oversight?srnd=premium-asia&sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Netease
News Update
Tencent
จีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA